ชวน ส่งไลน์ เตือนสติชาวปชป.หนักแน่น
หมอวรงค์ฟิตใช้ที่มั่นเทือกวอร์รูมชิงหน.,วรงค์ คึกจัด ขนคณะใหญ่เปิดตัวชิงหัวหน้า ปชป. ชูธงนำพรรคกลับมายิ่งใหญ่ ยึดฐานที่ มั่น เทพเทือก เป็นวอร์รูมสู้ศึกชิงดำ รำรี มามะ โวยถูกเตะพ้นไลน์กลุ่มอดีต ส.ส. ข้องใจเหตุไม่หนุน มาร์ค ชวน ส่งข้อความเตือนสติลูกพรรค ให้หนักแน่น-มั่นคง-เป็นหนึ่งเดียวกัน องอาจ ขอ กกต.วางกฎ พท.จี้ปลดโซ่พรรคการเมือง อนุสรณ์ ซัดท่าที ผู้นำ กลับไป กลับมา แรมโบ้ แบะท่าพร้อมไกล่เกลี่ยภูมิใจไทย ฟุ้งแหลกพลังประชารัฐนอนมา หม่อมเต่า ไม่มีกั๊กขอร่วม รบ. ไก่อู ยันไม่มีรัฐมนตรีลาออก โพลยังแปลกๆ บิ๊กตู่ เหนียวแน่นกระแสผู้นำ แต่พรรคเพื่อไทยยังมาที่หนึ่ง,ศึกชิงเก้าอี้หัวหน้าพรรคประชาธิปัตย์ยังคงเป็นที่จับตามองของคอการเมือง ล่าสุด นพ.วรงค์ เดชกิจวิกรม อดีต ส.ส.พิษณุโลก เตรียมขนคณะใหญ่เปิดตัวลงชิงดำอย่างเป็นทางการ ขณะที่นายชวน หลีกภัย ประธานสภาที่ปรึกษาพรรคฯ ส่งข้อความเตือนสติลูกพรรคแม้จะเห็นต่างกัน แต่ต้องคงความเป็นหนึ่งเดียวกันไว้,วรงค์ คึกจัดชิงหัวหน้าพรรค,เมื่อวันที่ 23 ก.ย. นพ.วรงค์ เดชกิจวิกรม อดีต ส.ส.พิษณุโลก พรรคประชาธิปัตย์ กล่าวถึงการเดินหน้าลงสมัครชิงตำแหน่งหัวหน้าพรรคประชาธิปัตย์ว่า วันที่ 27 ก.ย. จะแถลงข่าวประกาศเจตนารมณ์ลงชิงตำแหน่งหัวหน้าพรรคประชาธิปัตย์อย่างเป็นทางการ ที่บริเวณลานพระบรมราชานุสาวรีย์สมเด็จพระนเรศวรมหาราช มหาวิทยาลัยนเรศวร จ.พิษณุโลก มีนายถาวร เสนเนียม อดีตรองหัวหน้าพรรคประชาธิปัตย์ และอดีต ส.ส.ของพรรคหลายคนร่วมแถลงด้วย ขณะนี้ได้ส่งทีมไอทีมาร่วมออกแบบเเอปพลิเคชันที่จะใช้ลงคะแนนโหวตกับทางพรรคด้วย เรื่องพวกนี้เราต้องการให้แฟร์ทุกอย่าง และพรรคได้ประโยชน์เต็มที่ โดยนายอภิสิทธิ์ เวชชาชีวะ หัวหน้าพรรคประชาธิปัตย์ ก็ใจกว้าง เสนอแบบไหนก็ใจกว้างหมดให้มีตัวแทนเข้าไปก็อนุญาตเต็มที่,ชูธงนำ ปชป.กลับมายิ่งใหญ่,เมื่อถามว่ามีการวิเคราะห์ว่า หาก นพ.วรงค์ชนะนายอภิสิทธิ์ได้เป็นหัวหน้าพรรคแล้ว ประชาธิปัตย์จะไปร่วมสนับสนุน พล.อ.ประยุทธ์ จันทร์โอชา เป็นนายกฯ ต่อ นพ.วรงค์ตอบว่า คนก็พูดกันไปเรื่อย เดี๋ยวค่อยคุยทีหลัง ยังไกลตัวเกินไป ยังไม่ถึงการเลือกตั้งเลย เป้าหมายของตนคือต้องการทำให้พรรคประชาธิปัตย์เข้มแข็ง ยิ่งใหญ่เกรียงไกร กลับมามีชัยชนะ การเลือกหัวหน้าพรรครอบนี้ถือเป็นการแข่งขันภายในของพรรคที่เป็นประชาธิปไตยอย่างแท้จริง ไม่ใช่ประชาธิปไตยจอมปลอม,องอาจ ขอ กกต.วางกติกาให้ชัด,นายองอาจ คล้ามไพบูลย์ รองหัวหน้าพรรคประชาธิปัตย์ กล่าวถึงกรณีคณะกรรมการการเลือกตั้ง (กกต.) เชิญพรรคการเมืองเข้าประชุมปรึกษาหารือถึงแนวทางการดำเนินกิจการของพรรคการเมือง ในวันที่ 28 ก.ย.ว่า หวังว่าการประชุมกับ กกต.ครั้งนี้ จะทำให้เกิดความชัดเจน โดยเฉพาะการปฏิบัติตามคำสั่งหัวหน้า คสช.ที่ 13/2561 เรื่องการติดต่อสื่อสารระหว่างพรรคการเมืองและสมาชิกพรรค โดยสื่ออิเล็กทรอนิกส์ต้องไม่มีลักษณะเป็นการหาเสียงนั้น มีขอบเขตครอบคลุมแค่ไหน ขอฝากไปยัง กกต. ชุดใหม่ให้ความสำคัญกับการป้องกันการซื้อเสียง ทำให้การเลือกตั้งที่จะมีขึ้นเป็นไปโดยสุจริตและเที่ยงธรรม ไม่ปล่อยให้มีการใช้อำนาจรัฐเข้ามาร่วมด้วยช่วยเหลือบุคคลใดบุคคลหนึ่ง หรือพรรคการเมืองใดพรรคการเมืองหนึ่ง ให้ได้เปรียบในการเลือกตั้ง เราคงหวังพึ่งกฎหมายเพียงอย่างเดียวไม่ได้ กกต.ควรใช้เวลาที่เหลืออยู่นี้รณรงค์สร้างความเข้าใจ ให้เห็นถึงพิษภัยของการเลือกตั้งที่ไม่สุจริตและเที่ยงธรรม ทำให้ประเทศชาติบ้านเมืองเสียหายอย่างไร การเมืองไทยจะได้ไม่ตกอยู่ในวงจรอุบาทว์อีกต่อไป,จี้สอบ บิ๊กตู่ ปูดข่าวกาบัตรเสีย,นายองอาจกล่าวอีกว่า ส่วนกรณีที่ พล.อ.ประยุทธ์ จันทร์โอชา นายกรัฐมนตรีและหัวหน้า คสช. กล่าวในทำนองว่าเริ่มมีการเชิญชวนประชาชนให้ทำบัตรเสีย และกาบัตรที่ไม่เลือกใคร หรือโหวตโนนั้น ไม่ทราบว่า พล.อ.ประยุทธ์ไปได้ข้อมูลมาจากไหน ทำไมจึงมีการเชิญชวนให้ทำบัตรเสียและโหวตโนล่วงหน้า ตั้งแต่ยังไม่รู้วันเลือกตั้งที่แน่นอน การที่คนระดับนายกฯ นำข้อมูลเรื่องนี้มาพูดในที่ประชุม ครม. แสดงว่านายกฯ เห็นว่าเป็นเรื่องสำคัญและมีข้อมูลมากพอที่ทำให้นายกฯ วิตกกังวลว่าจะกระทบต่อการเลือกตั้ง จึงอยากฝากให้ กกต.ประสานเรื่องนี้ไปยังนายกฯ เพื่อทำให้เกิดความกระจ่าง และป้องกันปัญหาที่อาจเกิดขึ้นจนทำให้การเลือกตั้งไม่เป็นไปโดยสุจริต,รำรี โวยถูกเตะพ้นไลน์กลุ่ม,นายรำรี มามะ อดีต ส.ส.นราธิวาส พรรคประชาธิปัตย์ ให้สัมภาษณ์ถึงกรณีพรรคประชาธิปัตย์เรียกประชุมสามัญพรรคอย่างเป็นทางการ ในวันที่ 26 ก.ย.นี้ ว่าได้รับหนังสือเชิญอย่างเป็นทางการจากพรรคแล้ว แต่มีเรื่องไม่เข้าใจอย่างหนึ่งคือ มีพรรคพวกมาบอกว่า ตนถูกคัดออกจากกลุ่มไลน์อดีต ส.ส.ของพรรค เมื่อตรวจสอบดูแล้วพบว่าถูกคัดออกจริง การกระทำเช่นนี้หมายถึงอะไร จะเรียกให้ไปประชุมทำไมในเมื่อจะคัดตนออก เป็นเพราะว่าตนและอดีต ส.ส.อีกหลายคนที่ถูกคัดออกจากกลุ่มไลน์ไม่ได้สนับสนุนนายอภิสิทธิ์ เวชชาชีวะ หัวหน้าพรรคประชาธิปัตย์ ในการลงชิงตำแหน่งหัวหน้าพรรคกับนพ.วรงค์ เดชกิจวิกรม ใช่หรือไม่ ไหนว่าเป็นเสรีประชาธิปไตยเปิดกว้าง แข่งขันเท่าเทียม แต่พอรู้ว่าคนไหนไม่สนับสนุนตัวเองก็คัดออกจากกลุ่ม แบบนี้มีสิทธิ์อะไร รวมถึงถ้าจะมาคัดตนและคนอื่นออก ด้วยเหตุผลว่าย้ายไปอยู่พรรค รปช.ของนายสุเทพ เทือกสุบรรณ แล้ว คงไม่ใช่ ยอมรับว่าไปพบนายสุเทพจริง แต่ไปเพราะผู้ใหญ่เรียกเราก็ต้องไป ไม่ได้หมายความว่าตนไปสมัครเป็นสมาชิกพรรค รปช.แล้ว ไปดูได้เลย มาทำอย่างนี้ไม่ได้ ดังนั้นในวันที่ 26 ก.ย. ตนและอดีต ส.ส.ที่ถูกคัดชื่อออกจากกลุ่มไลน์ จะไปสอบถามเหตุผล และขอคำตอบในที่ประชุมใหญ่พรรค เราจะขอฟังที่ประชุมก่อน ถ้าไม่ชี้แจงเราจึงจะเปิดแถลงข่าว,ชวน ส่งข้อความเตือนสติ,ผู้สื่อข่าวรายงานจากพรรคประชาธิปัตย์ ว่า ท่ามกลางความเคลื่อนไหวทั้งเรื่องอดีต ส.ส.ภาคตะวันออก และอดีต ส.ส.บางจังหวัด จะตีจากพรรคประชาธิปัตย์ รวมถึงบรรยากาศศึกชิงตำแหน่งหัวหน้าพรรคที่กำลังดุเดือด ล่าสุดนายชวน หลีกภัย ประธานสภาที่ปรึกษาพรรคประชาธิปัตย์ ได้ส่งข้อความผ่านเเอปพลิเคชันไลน์กลุ่มอดีต ส.ส.พรรคประชาธิปัตย์ว่า ขอเป็นกำลังใจแก่ชาวประชาธิปัตย์ทุกคน ขอให้หนักแน่น มั่นคง เป็นหนึ่งเดียวกัน ไม่ว่าจะคิดเห็นต่างกันอย่างไร ให้ร่วมกันปกป้องพรรคที่ประชาชนเขามีส่วนร่วมมาตลอด,ก๊วน วรงค์ ตั้งวอร์รูมรุกฆาต,ผู้สื่อข่าวรายงานข่าวเพิ่มเติมว่า ทีมของ นพ.วรงค์ เดชกิจวิกรม เริ่มมีการเคลื่อนไหวอย่างหนัก ทั้งการจัดหาสมาชิกใหม่ และการดึงตัวอดีต ส.ส.ให้หันไปสนับสนุน นพ.วรงค์ โดยล่าสุดอดีต ส.ส.ภาคเหนือ กลุ่มเพื่อนหมอวรงค์ มีการทาบทามอดีต ส.ส.ภาคกลางของพรรค โดยอ้างชื่อนายสุเทพ เทือกสุบรรณ ผู้ร่วมก่อตั้งพรรคพลังประชาชาติไทย ว่าหากสนับสนุน นพ.วรงค์จะมีความชัดเจนในเรื่องปัจจัยการเลือกตั้งครั้งต่อไป นอกจากนี้ นายถาวร เสนเนียม ยังส่งหลานชายคือ นายสัญญา จันทรัตน์ ไปหาสมาชิกในพื้นที่เขตลาดกระบัง รวมทั้งส่งลูกน้องไปเดินหาสมาชิกในพื้นที่เขตดินแดง และย่านมหา-วิทยาลัยรามคำแหง โดยหวังให้สมาชิกใหม่เหล่านี้สนับสนุน นพ.วรงค์ และยังมีความพยายามที่จะให้ผู้ใหญ่ในพรรค ว่าหากลงชื่อสนับสนุนนายอภิสิทธิ์ ต้องลงชื่อสนับสนุน นพ.วรงค์ด้วย โดยกลุ่มผู้สนับสนุนนพ.วรงค์ จะใช้คอนโดมิเนียมของนายเอกณัฐ พร้อมพันธุ์ ลูกเลี้ยงของนายสุเทพ และตึกแปซิฟิค คลับ เป็นวอร์รูมในการวางแผนสู้ศึกชิง หน.ปชป. โดยมีการวางตัวนายเอกณัฐนั่งตำแหน่งรองหัวหน้าพรรคด้วย,พท.จี้ปลดโซ่พรรคการเมือง,ด้านนายนพดล ปัทมะ อดีต รมว.ต่างประเทศและแกนนำพรรคเพื่อไทย กล่าวว่า เชื่อว่าประชาชนก้าวข้ามการตอบโต้ทางการเมืองไปสู่เรื่องจุดยืนทางการเมืองของแต่ละพรรคในเรื่องสำคัญๆอย่างไร เช่น การสืบทอดอำนาจ เรื่องประชาธิปไตย แต่ละพรรคการเมืองมีแนวทางและนโยบายแก้ปัญหาปากท้อง เศรษฐกิจ และจะนำพาประเทศไปสู่ความรุ่งเรืองได้อย่างไร จึงขอเชิญชวนให้แต่ละฝ่ายแข่งขันกันเสนอนโยบายตอบโจทย์ประเทศ เพื่อประกอบการตัดสินใจของประชาชนว่าจะเลือกพรรคใด จะทำให้การเลือกตั้งมีคุณค่า มีความหมายต่อส่วนรวมมากขึ้น และจะช่วยยกระดับการเมืองไทยไปอีกขั้นว่าเป็นการเมืองโดยใช้นโยบายนำ แต่ที่ยังไม่เข้าใจและรู้สึกเสียดายคือ ยังมีข้อห้ามไม่ให้ประชาชนชุมนุมทางการเมืองตั้งแต่ 5 คนขึ้นไป และยังไม่สามารถไปพบปะประชาชนเพื่อเริ่มกระบวนการจัดทำนโยบายอย่างมีส่วนร่วมของประชาชนได้ แม้แต่การสื่อสารผ่านออนไลน์ยังอาจถือว่าเป็นการหาเสียงตามคำสั่ง คสช.ที่ 13/61 ความไม่ชัดเจนนี้ ไม่เอื้อต่อการทำหน้าที่ของพรรคการเมืองอย่างสร้างสรรค์และมีประสิทธิภาพ หวังว่าผู้มีอำนาจจะตระหนักในเรื่องนี้ เพราะยังนึกไม่ออกว่าจะนำไปสู่ความวุ่นวายได้อย่างไร,ซัดท่าที ผู้นำ กลับไปกลับมา,นายอนุสรณ์ เอี่ยมสะอาด รักษาการรองโฆษกพรรคเพื่อไทย กล่าวว่า กรณี พล.อ.ประยุทธ์ จันทร์โอชา นายกฯและหัวหน้า คสช. อาจต้องยกเลิกการจัด ครม.สัญจรตลอดเดือน ต.ค. เพราะมีคิวต้องเดินทางไปต่างประเทศตลอดทั้งเดือนนั้น ที่ผ่านมา พล.อ.ประยุทธ์ไปบอกกับประเทศต่างๆว่าจะจัดการเลือกตั้ง แต่กลับมาก็ไม่จัดและเลื่อนเลือกตั้ง พล.อ.ชาติชาย ชุณหะวัณ อดีตนายกรัฐมนตรี เคยกล่าวว่า คำพูด หากยังไม่พูดออกไปจากปาก เราเป็นนายมัน แต่ถ้าพูดออกไปแล้ว มันเป็นนายเรา ที่ผ่านมา พล.อ.ประยุทธ์บอกว่าจะไม่ปฏิวัติ ก็ปฏิวัติ บอกว่าขอเวลาอีกไม่นาน แต่กลับใช้เวลาไป 4 ปี เกือบ 5 ปี บอกว่าจะปรองดองไม่ทะเลาะกับใคร แต่ทำตรงกันข้าม แทนที่จะใช้คำพูดเป็นน้ำยาประสานความสามัคคี กลับใช้กัดกร่อนความปรองดองหรือไม่ เมื่อก่อนบอกว่านักการเมืองเป็นปัญหาของประเทศ ต่อมาบอกว่าไม่เคยรังเกียจนักการเมือง เคยบอกว่าไม่ใช่ นักการเมือง แล้วยอมรับว่าเป็นนักการเมืองที่เป็นทหารมาก่อน ล่าสุดบอกว่าไม่ใช่นักการเมืองอีกแล้ว ประชาชนฟังแล้วอาจสับสนว่าคนอะไรจะเปลี่ยนอาชีพได้ทุกเดือน ท่าทีลักษณะนี้ต้องระมัดระวัง อะไรคือแก่น อะไรคือกระพี้ของการทำงาน ต้องเลือกให้ชัด หากในประเทศยังไม่เชื่อมั่น ต่างประเทศก็คงไม่เชื่อมั่น ประกอบกับพฤติกรรมที่ผ่านมา อาจทำให้การฟื้นความเชื่อมั่นยากขึ้นอีกหรือไม่,หมดชอบธรรมอยู่รักษาการ,นายชวลิต วิชยสุทธิ์ อดีตรองเลขาธิการพรรคเพื่อไทย กล่าวว่า สถานการณ์ขณะนี้ถือว่ารัฐบาลหมดความชอบธรรมที่จะทำหน้าที่รักษาการ ด้วยเหตุที่ไม่เป็นกลาง และถูกครหาว่าใช้มาตรา 44 เอื้อพวกพ้อง พล.อ.ประยุทธ์พูดกลับไปกลับมา เดี๋ยวเป็นนักการเมืองบ้าง เดี๋ยวไม่เป็นนักการเมืองบ้าง แต่ข้อกฎหมายบัญญัติให้นายกรัฐมนตรีเป็นตำแหน่งข้าราชการการเมือง และในข้อเท็จจริง พล.อ.ประยุทธ์ปฏิบัติหน้าที่ในฐานะข้าราชการการเมือง รวมถึงมีสถานะเป็นหัวหน้า คสช. มีอำนาจพิเศษตามมาตรา 44 จึงถูกวิพากษ์วิจารณ์ ถูกครหาว่าใช้อำนาจนี้เอื้อประโยชน์ให้พรรคการเมืองที่ประกาศสนับสนุนตนเอง ในอดีตไม่มีใครมีอำนาจพิเศษอยู่ในมือ ควบคุมประเทศไว้จนกว่าจะจัดตั้งรัฐบาลแล้วเสร็จเหมือนรัฐบาลนี้ ถือเป็นการเอาเปรียบกันเกินควร เป็นการปิดประตูตีแมว ดังนั้น ควรมีรัฐบาลที่เป็นกลางมารักษาการจัดการเลือกตั้งร่วมกับ กกต.เท่านั้น ประเทศถึงจะเดินหน้าไปได้,บุญจง โวหลายพรรครุมจีบ,วันเดียวกัน นายบุญจง วงศ์ไตรรัตน์ อดีต รมช.มหาดไทย และอดีต ส.ส.นครราชสีมา พรรคภูมิใจไทย กล่าวว่า ได้ออกจากพรรคภูมิใจไทยมานานแล้ว ขณะนี้มีหลายกลุ่มหลายพรรคเข้ามาติดต่อ ไม่ว่าจะเป็นพลังประชารัฐ หรือแม้แต่พรรคเพื่อไทย ซึ่งตนยังไม่ได้ตัดสินใจ ยังรอการตอบรับว่าจะสนับสนุนนโยบายสุขภาพครอบคลุมประชาชนทั่วประเทศที่ตนคิดขึ้นมาหรือไม่ หากพรรคใดให้การสนับสนุนออกมาเป็นนโยบายพรรค ก็จะไปร่วมงานด้วย แต่หากสุดท้ายไม่มีพรรคใดขานรับ อาจเว้นวรรคทางการเมืองไปก่อน,ศุภชัย แจงทิ้ง ภท.นานแล้ว,นายศุภชัย ใจสมุทร รองเลขาธิการพรรคภูมิใจไทย กล่าวว่า กรณีที่นายบุญจง วงศ์ไตรรัตน์ ประกาศกับชาวบ้านว่าจะไปอยู่พรรคพลังประชารัฐ โดยเตรียมเปิดตัวช่วงปลายเดือน ก.ย.นั้น นายบุญจงได้ออกจากพรรคภูมิใจไทยไปตั้งแต่ช่วงที่ น.ส.ยิ่งลักษณ์ ชินวัตร อดีตนายรัฐมนตรี ประกาศยุบสภาช่วงปี 2557 และไม่ได้ยุ่งเกี่ยวกันจนถึงปัจจุบัน จึงถือว่านายบุญจงทิ้งพรรคภูมิใจไทยไปตั้งแต่วันนั้นเป็นต้นมา,แรมโบ้ แบะท่าขอไกล่เกลี่ย,นายสุภรณ์ อัตถาวงศ์ แกนนำกลุ่มสามมิตร กล่าวว่า ตัดสินใจแล้วว่าจะเข้าสังกัดพรรคพลังประชารัฐ ส่วนตำแหน่งในพรรคแล้วแต่ผู้ใหญ่จะพิจารณา ตนจะลงสมัคร ส.ส.ระบบเขต ส่วนพี่ชายคือนายสัมภาษณ์ อัตถาวงศ์ อดีต ส.ส.นครราชสีมา พรรคเพื่อไทย จะไปลงสมัคร ส.ว.ในกลุ่มสาขาอาชีพ ส่วนคู่แข่งไม่ว่าจะเป็นนายวีรศักดิ์ หวังศุภกิจโกศล หรือนางจิตรวรรณ หวังศุภกิจโกศล จากพรรคภูมิใจไทย ไม่รู้สึกกังวลเพราะเชื่อมั่นในพลังศรัทธาประชาชนที่สนับสนุนตนตลอดมา ส่วนเรื่องความขัดแย้งกับพรรคภูมิใจไทย ได้พบนายอนุทิน ชาญวีรกูล หัวหน้าพรรคภูมิใจ ในงานศพมารดาของนายธีระชัย แสนแก้ว อดีต รมช.เกษตรและสหกรณ์ ได้พูดคุยทำความเข้าใจกัน นายอนุทินเข้าใจในเหตุผลการต่อสู้ในสนามการเมือง จ.นครราชสีมา ยืนยันกับนายอนุทินไปแล้วว่าไม่มีเจตนาก้าวล่วงพรรคภูมิใจไทย สุดท้ายคงต้องมีการไกล่เกลี่ยกัน ส่วนตัวบุคคลที่กระทำผิดกฎหมายเลือกตั้ง และผิดคำสั่ง คสช. ต้องถูกดำเนินคดีโดยไม่เกี่ยวข้องกับพรรค ยืนยันยังคงเดินหน้าร้องเรียนและดำเนินคดีต่อไป,ฟุ้งแหลกพลังประชารัฐนอนมา,นายสุภรณ์กล่าวต่อว่า ส่วนการวางตัวผู้สมัครรับเลือกตั้ง ส.ส. ในนามพรรคพลังประชารัฐทั้ง 14 เขต ของ จ.นครราชสีมา ดำเนินการไป 90 เปอร์เซ็นต์ คาดว่าภายในสัปดาห์หน้าจะเสร็จสมบูรณ์ หลังการประชุมพรรคพลังประชารัฐ 29 ก.ย.นี้ จะเปิดเผยรายชื่อและเปิดตัวผู้สมัครได้ มั่นใจว่าสนามเลือกตั้งโคราชพรรคพลังประชารัฐจะชนะยกจังหวัด และจะไม่มีการหลีกทางหรือฮั้วกันทางการเมืองกับพรรคใด มั่นใจว่าพรรคพลังประชารัฐจะได้ที่นั่ง ส.ส.มาเป็นอันดับ 1 เห็นจากโพลทุกสำนักที่ชาวบ้านต้องการให้ พล.อ.ประยุทธ์ จันทร์โอชา เป็นนายกฯต่อไป,หม่อมเต่า ไม่มีกั๊กรอร่วม รบ.,ที่อาคารทู แปซิฟิคเพลส ม.ร.ว.จัตุมงคล โสณกุล ว่าที่หัวหน้าพรรครวมพลังประชาชาติไทย (รปช.) พร้อมคณะกรรมการบริหารพรรค ร่วมกันแถลงแนวนโยบายพรรคว่า ขณะนี้พรรคต่างๆ เริ่มเคลื่อนไหวได้แล้ว สําหรับ รปช.ในอนาคตต่อให้ไม่ได้เป็นรัฐบาล เราก็จะเป็นตัวแทนประชาชนในสภาฯ ที่พร้อมพูดคุยหรือทำงานร่วมกับรัฐบาล เพราะงานบริหารประเทศทำคนเดียวคงคิดไม่ออก แต่เราจะพยายามเป็นรัฐบาล ถึงไม่ได้เป็นเราก็จะพยายามช่วยทุกฝ่าย การเลือกตั้งที่จะมีขึ้นเราจะนำเสนอนโยบายพรรคต่อประชาชนอย่างเต็มที่ เราเป็นพรรคที่ประชาชนจ่ายเงินให้เราทำงาน ไม่ใช่พรรคของผู้อุปถัมภ์ จุดยืนของพรรคไม่ว่าจะได้ร่วมรัฐบาลหรือเป็นฝ่ายค้าน จะใช้นโยบายคนไทยร่วมกันเราทำได้ หากเป็นฝ่ายค้านก็จะไม่เป็นฝ่ายค้านแบบเก่าๆ แต่จะเป็นเสียงส่วนน้อยที่พร้อมพูดคุยกับรัฐบาลร่วมกันทำงานเพื่อหาแนวคิดที่ดีที่สุดสำหรับประเทศ,พิเชษฐ ดึงคนดัง–ตท. 13 เสริมทัพ,นายพิเชษฐ สถิรชวาล หัวหน้าพรรคประชาธรรมไทย กล่าวว่า แม้ คสช.จะคลายล็อกการเมืองแล้ว แต่เท่าที่รับฟังมาขณะนี้สถานการณ์การเมืองดูแปลกๆ รอให้พ้นเดือนนี้ไปก่อนจึงจะเริ่มเคลื่อนไหวภายใต้สโลแกนอนาคตที่คุณเลือกได้ เพื่อให้คนไทยยิ้มได้ โดยมีบุคลากรจากทุกภาคส่วนเข้าร่วมอุดมการณ์ กับพรรค เป็นผู้ที่มีความรู้ ความสามารถ ซื่อสัตย์ บางท่านเป็นที่รู้จักกันอย่างกว้างขวาง จะเข้ามาเป็นแกนนำภายใต้นโยบายเดินหน้าด้านเศรษฐกิจพอเพียง และเทิดทูนสถาบันพระมหากษัตริย์ โดยมีนายทหารตท.13 รุ่นน้อง พล.อ.ประยุทธ์ จันทร์โอชา จำนวนนับสิบคนจากทุกเหล่าทัพเข้ามาขับเคลื่อนไปด้วยกัน และวันที่ 24 ก.ย. ตรงกับวันชาติของประเทศซาอุดีอาระเบีย ในฐานะที่พรรคประชาธรรมไทยมีนโยบายฟื้นฟูความสัมพันธ์กับประเทศนี้ ตนจะไปร่วมงานวันชาติซาอุดีอาระเบีย ซึ่งจะจัดขึ้นที่โรงแรมใหญ่ ใจกลาง กทม.ด้วย,นายสุรทิน พิจารณ์ หัวหน้าพรรคประชาธิปไตยใหม่กล่าวว่า พรรคจะจัดประชุมใหญ่ในวันที่ 7 ต.ค. เพื่อเตรียมพร้อมส่งผู้สมัคร ส.ส.ทั้งระบบเขต และบัญชีรายชื่อครบ 500 คน ตั้งเป้าอย่างน้อยได้ 2.5 ล้านคะแนน และเข้าร่วมรัฐบาลอย่างแน่นอน จะได้ผลักดันนโยบายสังคมสวัสดิการไปสู่ภาคปฏิบัติต่อไป สอดคล้องกับยุทธศาสตร์ 20 ปีของรัฐบาลนี้,ไก่อู ยันไม่มีรัฐมนตรีลาออก,อีกเรื่อง พล.ท.สรรเสริญ แก้วกำเนิด โฆษกประจำสำนักนายกรัฐมนตรีกล่าวว่า การประชุม ครม. หลายครั้งที่ผ่านมา นายกฯไม่เคยพูดถึงประเด็นรัฐมนตรีจะลาออกจากตำแหน่งเพื่อไปเล่นการเมือง แต่นายวิษณุ เครืองาม รองนายกรัฐมนตรี เคยชี้แจงเรื่องนี้ไว้คร่าวๆว่ามีกรอบดำเนินการอย่างไร ขณะนี้รัฐมนตรีหลายคนยังทำหน้าที่ตามปกติ ส่วนช่วงเดือน ต.ค.ที่จะไม่มีการจัดประชุม ครม.สัญจร เนื่องจากนายกฯติดภารกิจเดินสายต่างประเทศ โดยนายกฯย้ำว่าไม่สนใจกับคำวิจารณ์ที่กล่าวหาว่าการประชุม ครม.สัญจร คือการหาเสียงก่อนจะมีการเลือกตั้ง แต่การลงพื้นที่ของนายกฯ คือการไปบำบัดทุกข์บำรุงสุขให้ประชาชน และติดตามงานที่รัฐบาลดำเนินการไป,ยิ้มแฉ่งวอลล์สตรีทชมน่าลงทุน,พล.ท.สรรเสริญกล่าวอีกว่า นายกฯยังได้รับรายงานว่า วอลล์สตรีทเจอร์นัล สื่อสายเศรษฐกิจที่นักลงทุนทั่วโลกสนใจติดตามข้อมูลจำนวนมาก ได้เผยแพร่บทความเกี่ยวกับประเทศไทย ระบุว่าแม้ในช่วง 20 ปีก่อนไทยจะเกิดวิกฤติเศรษฐกิจ แต่ปัจจุบันการขยายตัวทางเศรษฐกิจ ตลาดหุ้น และเงินบาทไทยมีแนวโน้มสดใส และกำลังกลายเป็นประเทศที่มีสถานะเป็นผู้ให้ทุน มากกว่าที่จะขอรับทุนสนับสนุนจากต่างประเทศ รวมถึงสำนักข่าวบลูมเบิร์กยังเปิดเผยข้อมูลดัชนีความมีประสิทธิภาพด้านระบบดูแลสุขภาพของโลกปี 2018 โดยไทยอยู่ในอันดับที่ 27 จากทั้งหมด 56 ประเทศ ดีขึ้นจากปีที่ผ่านมาซึ่งอยู่ในอันดับ 41 ถึง 14 อันดับ นายกฯจึงรู้สึกพึงพอใจกับการพัฒนาอย่างก้าวกระโดดของไทย ยืนยันว่าจะยกระดับมาตรฐานการดูแลสุขภาพประชาชนอย่างเป็นรูปธรรม,บิ๊กตู่ เหนียวแน่นกระแสผู้นำ,วันเดียวกัน นิด้าโพลเปิดผลสำรวจความคิดเห็นประชาชน เรื่องอยากได้ใครเป็นนายกรัฐมนตรีคนต่อไป ทำการสำรวจประชาชนที่มีอายุ 18 ปีขึ้นไปทั่วประเทศ รวม 1,251 หน่วยตัวอย่าง โดยพบว่าส่วนใหญ่อยากให้พรรคการเมืองใหม่ๆ เข้ามาเป็นรัฐบาลในการเลือกตั้งครั้งต่อไป เพราะอยากเห็นคนใหม่ๆ นโยบายใหม่ๆ แนวคิดใหม่ๆ เข้ามาบริหารและพัฒนาประเทศไปในทิศทางที่ดีขึ้น ด้านบุคคลที่อยากให้เป็นนายกรัฐมนตรี 10 อันดับแรก ไล่จากคะแนนมากสุดไปจนถึงน้อยสุด 1.พล.อ.ประยุทธ์ จันทร์โอชา 2.คุณหญิงสุดารัตน์ เกยุราพันธุ์ 3.นายธนาธร จึงรุ่งเรืองกิจ 4.นายอภิสิทธิ์ เวชชาชีวะ 5.พล.ต.อ.เสรีพิศุทธ์ เตมียเวส 6.พล.ต.ท.วิโรจน์ เปาอินทร์ 7.นายชวน หลีกภัย 8.ม.ร.ว.จัตุมงคล โสณกุล 9.นายวิษณุ เครืองาม และ 10.นายวันมูหะมัดนอร์ มะทา,แต่พรรคเพื่อไทยยังมาที่หนึ่ง,เมื่อถามถึงพรรคการเมืองที่อยากให้ได้คะแนนเสียงมากที่สุด และเป็นแกนนำในการจัดตั้งรัฐบาล 10 อันดับแรกไล่จากคะแนนมากสุดไปจนถึงน้อยสุด ได้แก่ 1.พรรคเพื่อไทย 2.พรรคพลังประชารัฐ 3.พรรคประชาธิปัตย์ 4.พรรคอนาคตใหม่ 5.พรรคเสรีรวมไทย 6.พรรคประชาชาติ 7.พรรครวมพลังประชาชาติไทย 8.พรรคพลังชาติไทย 9.พรรคชาติไทยพัฒนา และ 10.พรรคประชาชนปฏิรูป สำหรับปัญหาที่อยากให้นายกฯคนต่อไปแก้ไขมากที่สุด คือ ปัญหาปากท้องและหนี้สิน รองลงมาคือ ปัญหาราคาพืชผลตกต่ำ การทุจริตคอร์รัปชัน แต่ความเห็นส่วนใหญ่ ยังไม่เชื่อมั่นว่าจะมีการเลือกตั้งภายในเดือน ก.พ.2562,คนอยากได้ ส.ส.พูดจริงทำจริง,ขณะที่สวนดุสิตโพลเปิดผลสำรวจความคิดเห็นของผู้มีสิทธิเลือกตั้งทั่วประเทศ จำนวนทั้งสิ้น 1,174 คน เรื่อง คนไทยคิดอย่างไรกับการหาเสียงเลือกตั้ง ส.ส. พบว่าส่วนใหญ่ เห็นว่าพูดแล้วทำจริง ทำตามที่พูด ไม่สร้างภาพ รองลงมา มีนโยบายที่ทำเพื่อประชาชน ไม่เป็นประชานิยม ส่วนสิ่งที่ไม่ชอบคือ พวกคุยโม้โอ้อวด อวดอ้างขายฝัน ทำไม่ได้ตามที่พูดไว้ รองลงมา พวกซื้อเสียง ติดสินบน กระทำผิดกฎกติกาที่กำหนด เมื่อถามว่าวิธีการหาเสียงแบบใดที่ถูกใจประชาชนมากที่สุด ร้อยละ 29.32 เห็นว่าควรตั้งเวทีปราศรัย ร้อยละ 26.00 ใช้สื่อโซเชียลมีเดีย รองลงมาคือ เคาะประตูบ้าน มีขบวนรถหาเสียง ผ่านเว็บไซต์พรรคการเมือง โดยสื่อหาเสียงที่ประชาชนให้ความสนใจมากที่สุดคือ โทรทัศน์ รองลงมาคือ สื่อบุคคล เช่น ตัวผู้สมัคร/หัวหน้าพรรค/ผู้สนับสนุน โซเชียลมีเดีย หนังสือพิมพ์ วิทยุ รถหาเสียง แผ่นพับ ใบปลิว เป็นต้น
วรงค์ คึกจัด ขนคณะใหญ่เปิดตัวชิงหัวหน้า ปชป. ชูธงนำพรรคกลับมายิ่งใหญ่ ยึดฐานที่ มั่น เทพเทือก เป็นวอร์รูมสู้ศึกชิงดำ รำรี มามะ โวยถูกเตะพ้นไลน์กลุ่มอดีต ส.ส. ข้องใจเหตุไม่หนุน มาร์ค
ชวน หลีกภัย,วรงค์ เดชกิจวิกรม,อภิสิทธิ์ เวชชาชีวะ,พรรคประชาธิปัตย์,ข่าวหน้า1